पंजाब मेल पर पथराव, कोच के कांच टूटे
नई दिल्ली से आ रही पंजाब मेल पर शुक्रवार को धौलपुर-मुरैना के बीच युवकों ने पथराव कर दिया।
पथराव में एक एसी कोच के कांच टूटने के साथ दो यात्री भी चोटिल हुए हैं। आगरा स्टेशन से सुबह 10 बजे रवाना हुई पंजाब मेल पर करीब 11 बजे धौलपुर-मुरैना के बीच ट्रैक किनारे के खेतों में खड़े युवकों ने पथराव कर दिया। इस पथराव की हद में एसी बी-5 व उसके पीछे के कोच आए। जिससे बी-5 कोच के कांच चटक गए और उसके पीछे कोच के गेट पर खड़े दो यात्रियों के पैर व सिर में पत्थर लगे और वह चोटिल हो गए।
केबल कटी, ट्रेनें रुकीं
रेलवे के सिथौली सेक्शन में गुरुवार की रात सिग्नल केबल कट गई। जिससे सिग्नल बंद हो गए और करीब दो घंटे तक अप एवं डाउन ट्रैक पर ग्वालियर-झांसी के बीच आने-जाने वाली ट्रेनें सिथौली स्टेशन पर रोककर संचालित की गई। 12 बजे के सिग्नल शुरू होने ट्रेनों का नियमित संचालन शुरू कर दिया गया।
स्टेशन पर तड़के हुई चेकिंग
शुक्रवार की सुबह सुरक्षा अमले ने रेलवे स्टेशन प्लेटफार्म पर अभियान चलाकर चेकिंग की। जिला पुलिस, जीआरपी और आरपीएफ अमले ने संयुक्त रूप से अभियान चलाकर स्टेशन के बाहर डेरा जमाए लोगों को खदेड़ा। इसके बाद स्टेशन के आउटर इलाकों में संदिग्ध लोगों को हटाया। यहां से सुरक्षा दस्ता प्लेटफार्म पर पहुंचा, जहां सर्चिंग के दौरान दो संदिग्ध लोग पकड़े गए हैं।
पटरी टूटी, पठानकोट, सदर्न रुकीं
ग्वालियर-सिथौली ट्रैक पर शुक्रवार को सुबह करीब 4.30 बजे गेट क्रमांक 418 पर पटरी टूट गई। पटरी टूटने की सूचना मिलने पर पठानकोट एक्सप्रेस को ग्वालियर स्टेशन पर रोक दिया गया। इसके अलावा सदर्न एक्सप्रेस को भी ग्वालियर स्टेशन से पहले रोक दिया गया। सुबह 5 बजे पटरी दुरुस्त होने के बाद इस ट्रैक से ट्रेनें निकाली गईं।
bho_Deva hin_Deva hin_Deva bho_Deva hin_Deva hin_Deva hin_Deva bho_Deva hin_Deva